钦定古今图书集成/理学汇编/文学典/第198卷 > 《老杜诗后集序》王安石
## 钦定古今图书集成/理学汇编/文学典/第198卷 > 《老杜诗后集序》王安石

予考古之诗，尤爱杜甫氏作者。其辞所从出，一莫知
穷极，而病未能学也。世所传已多，计尚有遗落，未得
其完而观之。然每一篇出自然，人知非人之所能为
而为之者，惟其甫也，辄能辨之。予之令鄞，客有授予
《古之诗》世所不传者二百馀篇，观之，予知非人之所
能为而为之，实甫者其文与意之著也。然甫之诗其
完见于今者，自予得之世之学者，至乎甫，而后为诗
不能至，要之不知诗焉尔。呜呼！《诗》其难惟有甫哉！《自
洗兵马》下，序而次之，以示知甫者，且用自发焉。皇祐
壬辰五月日，临川王某序。